“La WG”: Tgi è Bob?

Da Chatrina Josty

«Marina, Ralf e Chatrina»- quai è la nova furmla magica dal Varis 9 a Friburg. Gea, dus dunnas ed in um. Perquai n’ha questa columna era betg pli num “Tranter umens” (Aha!). La furmla magica è nova damai. Ed à propos magia u magic – misterius: il davos temp è numnadamain capitada inqual chaussa misteriusa en nossa wg. Per exempel quella ch’è capitada a Marina cur ch’ella ha mess davent il satg da rument. Tge pens’ins gia cur ch’ins metta davent il satg da rument? Savens nagut nausch... e lura auda Marina tuttenina ina vusch! E quai n’era ni mia ni quella da Ralf. Na, la vusch vegniva directamain or dal satg da rument. Chapibel che Marina ha dà in sigl ed a grad mess davent il satg. Ma da tgi era quella vusch? Medemamain inexplitgabla e misteriusa era la cumparsa da Bob. Ina bella saira era ina carta sin fanestra. Damai, plitost in cedel. A tgi precis ch’el era adressà n’avain nus betg chattà or. “A la personne avec le plus joli sourire de Fribourg” aveva “Bob” scrit davant si e davos in invit per ir cun el a kino. Magari original en sasez, ma tgi è Bob? Era quai è anc adina in misteri. In tip misterius è era noss cumpost: el sa para d’emplenir da sasez. Apaina ch’ins ha svidà la sadella (gronda prestaziun!) è ella gist puspè plaina. Curius. E lura pir il palantschieu da noss bogn. Igl para simplamain betg pussaivel dad eruir pertge ch’el è adina malnet, era sch’ins ha gist nettegià el. Mintga giada ch’ins va en il bogn ves’ins ina passida dad in pantofla magari gronda. A tgi tutga quella pantofla? Jau n’hai betg chattà or. Curius. Ma jau vegn a stuair acceptar ch’igl dà simplamain in pèr dumondas ch’ins na sa betg respunder.

La “WG” - Chatrina Josty è studenta a Friburg e scriva dal mintgadi en la «WG» – la cuminanza d’abitar.